Broj: 711-I-691-P-263-19/20-06-8

Zagreb, 21. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Josipa Bilavera, državnog tajnika u Ministarstvu mora, prometa i infrastrukture,** na 79. sjednici, održanoj 21. veljače 2020.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Josipa Bilavera, državnog tajnika u Ministarstvu mora, prometa i infrastrukture, povodom korištenja stana u Zagrebu koji nije naveo u izvješću o imovinskom stanju, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Povjerenstvo je dana 14. kolovoza 2019.g., pod brojem: 711-U-2905-P-263/19-01-1, zaprimilo prijavu mogućeg sukoba interesa podnesenu protiv dužnosnika Josipa Bilavera, državnog tajnika u Ministarstvu mora, prometa i infrastrukture, povodom koje je otvoren predmet pod brojem P-263/19.

U prijavi se u bitnome se navodi da dužnosnik Josip Bilaver sa suprugom živi u stanu površine preko 100 m2 koji nije naveo u svojoj imovinskoj kartici. S obzirom da je kao vlasnik navedenog stana u zemljišnim knjigama upisano je trgovačko društvo MST PLIS d.o.o. postavlja se pitanje koja je poveznica između dužnosnika i tog trgovačkog društva U prijavi se još navodi da dužnosnik u imovinskoj kartici nije naveo rođenje djeteta.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu toga Zakona. Stavkom 1. podstavkom 26. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15.) koji je bio na snazi do 1. siječnja 2020.g. bilo je propisano da su i pomoćnici ministara dužnosnici u smislu istog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da je Josip Bilaver od 5. siječnja 2017.g. do 18. srpnja 2019.g. obnašao dužnost pomoćnika ministra mora, prometa i infrastrukture, a od 18. srpnja 2019.g. pa nadalje obnaša dužnost državnog tajnika u istom Ministarstvu te je stoga povodom obnašanja navedenih dužnosti obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Na zahtjev Povjerenstva trgovačko društvo MST PLUS d.o.o. dostavilo je dana 18. studenoga 2019.g. ugovor o najmu stana temeljem kojeg dužnosnik Josip Bilaver koristi stan u vlasništvu navedenog trgovačkog društva.

Uvidom u dostavljeni Ugovor o najmu stana a KLASA: 372-03/19-01/21, URBROJ: 530-02-1-3-19-4 utvrđeno je da je isti sklopljen dana 24. svibnja 2019.g. između trgovačkog društva MST PLUS d.o.o. kao najmodavca i Ministarstva mora, prometa i infrastrukture, zastupanog po ministru Olegu Butkoviću, kao najmoprimca. Člankom 1. Ugovora određeno je da najmodavac daje, a najmoprimac prima u najam stan u Zagrebu, na adresi …………….., upisan u zemljišne knjige Općinskog građanskog suda u Zagrebu, k.o. Vrapče Novo, zk.ul. ……, k.č.br. ………, i to: stan površine 76,25 m2 s nenatkrivenom terasom površine 28,02 m2 te garažno-parkirališno mjesto površine 15,01 m2, za potrebe stambenog zbrinjavanja Josipa Bilavera, pomoćnika ministra mora, prometa i infrastrukture kao korisnika stana. Člankom 4. istog Ugovora određeno je da su ugovorne strane suglasne da se Ugovor zaključuje na određeno vrijeme, počevši od 6. lipnja 2019.g. do prestanka mandata korisnika stana. Nadalje, člankom 5. Ugovora stranke utvrđuju da su suglasne da će se stan iz članka 1. toga Ugovora unajmiti po cijeni od 2.500 kn mjesečno od strane najmoprimca Ministarstva mora, prometa i infrastrukture. U iznos najamnine nije uračunat porez na dodanu vrijednost. Ministarstvo mora, prometa i infrastrukture snosi troškove najma na način da korisnik stana Josipn Bilaver plaća naknadu u iznosu od 5,00 kn/m2 mjesečno u korist državnog proračuna te sve režijske troškove određene predmetnim Ugovorom.

Povjerenstvo je potom zatražilo očitovanje i od Ministarstva mora, prometa i infrastrukture koje je dostavilo očitovanje KLASA: 053-01/19-01/194, URBROJ: 530-02-1-3-19-2 od 20. prosinca 2019.g. U očitovanju se u bitnome navodi da je Josip Bilaver korisnik stana za koji je Ministarstvo mora, prometa i infrastrukture sklopilo Ugovor o najmu stana KLASA: 372-03/19-01/21, URBROJ: 530-02-1-3-19-4 od 24. svibnja 2019.g. Navedeni ugovor sklopljen je temeljem Odluke Ministarstva državne imovine KLASA: 371-01/19-02/11, URBROJ: 536-03-01-01/01-19-02 od 21. svibnja 2019.g. o davanju suglasnosti za zaključenje Ugovora o najmu stana za potrebe stambenog zbrinjavanja pomoćnika ministra mora, prometa i infrastrukture Josipa Bilavera te Odluke KLASA: 371-01/19-02/11, URBROJ: 536-03-01-01/01-19-04 od 26. srpnja 2019.g. o davanju suglasnosti za zaključenje Ugovora o najmu stana za potrebe stambenog zbrinjavanja državnog tajnika u Ministarstvu mora, prometa i infrastrukture Josipa Bilavera. U očitovanju se još obrazlaže da prethodnu suglasnost za najam stana za državnog dužnosnika Ministarstvo državne imovine donosi na temelju članka 49. Zakona o upravljanju državnom imovinom („Narodne novine“, broj 52/18.), a prema kriterijima propisanim Uredbom Vlade Republike Hrvatske.

U privitku očitovanja Ministarstvo mora, prometa i infrastrukture dostavilo je Ugovor o najmu stana od 24. svibnja 2019.g. te Odluke Ministarstva državne imovine o davanju suglasnosti za zaključenje ugovora o najmu stana za potrebe stambenog zbrinjavanja Josipa Bilavera kao pomoćnika ministra mora, prometa i infrastrukture od 21. svibnja 2019.g., kao i odluku istog Ministarstva kojom se daje suglasnost za zaključenje ugovora o najmu stana za potrebe stambenog zbrinjavanja Josipa Bilavera kao državnog tajnika u Ministarstvu mora, prometa i infrastrukture od 26. srpnja 2019.g. Obje odluke potpisane su od strane ministra državne imovine te se istima daje suglasnost na zaključenje Ugovora o najmu stana u Zagrebu, na adresi …………….., upisanog u zemljišne knjige Općinskog građanskog suda u Zagrebu, k.o. Vrapče Novo, zk.ul. …… k.č.br. ……, s najmodavcem MST PLUS d.o.o. iz Donje Zdenčine, a za potrebe stambenog zbrinjavanja Josipa Bilavera, najprije kao pomoćnika ministra, a potom kao državnog tajnika u Ministarstvu mora, prometa i infrastrukture. U obje odluke utvrđuje se da će se predmetni stan unajmiti po cijeni mjesečne najamnine u iznosu od 2.500,00 kn u koju nije uračunat PDV te da troškove najma snosi Ministarstvo mora, prometa i infrastrukture na način da dužnosnik Josip Bilaver, kao korisnik stana, plaća naknadu u iznosu od 5,00 kn/m2 stana mjesečno, a preostali dio iznosa mjesečne najamnine snosi Ministarstvo mora, prometa i infrastrukture. Dužnosnik Josip Bilaver kao korisnik stana dužan je podmirivati i sve režijske troškove. Ugovor o najmu stana zaključuje se na određeno vrijeme, odnosno do prestanka dužnosti na koju je dužnosnik imenovan. Ministarstvo mora, prometa i infrastrukture osigurat će u državnom proračunu sredstva za najam kroz cijelo vrijeme trajanja mandata te je zaduženo za provedbu predmetnih odluka Ministarstva državne imovine temeljem čega se ovlašćuje i za zaključenje Ugovora o najmu stana opisanog u istim odlukama.

Povjerenstvo je nadalje izvršilo uvid u izvješće o imovinskom stanju dužnosnika Josipa Bilavera koje je isti podnio 2. srpnja 2019.g. povodom promjene te utvrdilo da je dužnosnik u navedeno izvješće o imovinskom stanju unio podatke o djetetu koje je rođeno u godini podnošenja izvješća.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili kada se osnovano može smatrati da utječe ili kada može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, a točkom c) toga članka propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Povjerenstvo je izvršilo uvid i u odredbe Uredbe o mjerilima i kriterijima dodjele na korištenje nekretnina za potrebe tijela državne uprave ili drugih tijela korisnika državnog proračuna te drugih osoba („Narodne novine“ broj 127/13., u daljnjem tekstu: Uredba).

Člankom 12. Uredbe propisano je koji se državni i pravosudni dužnosnici imaju pravo koristiti stanovima za službene potrebe te su navedenim člankom obuhvaćeni i zamjenici ministara (sada državni tajnici) te pomoćnici ministara. Člankom 14. stavkom 1. Uredbe određeni su početni kriteriji za određivanje površine stana za službene potrebe na koji dužnosnik ima pravo. Tako dužnosnici iz III. skupine, u koju pripadaju pomoćnici ministara, koji u mjestu obavljanja dužnosti žive sami, imaju pravo na jednosoban stan ili stan površine od 20 do 30 m2. Dužnosnici iz II. skupine kojoj pripadaju zamjenici ministara, a koja dužnost je istovjetna s dužnosti državnog tajnika, koji u mjestu obavljanja dužnosti žive sami, imaju pravo na dvosoban stan ili stan površine od 40 do 60 m2. Istim člankom određeno je da se za bračnog ili izvanbračnog druga, odnosno osobu s kojom dužnosnik živi u istospolnoj zajednici, a koji boravi s dužnosnikom u mjestu gdje dužnosnik obavlja svoju dužnost, kao i za svako dijete koje boravi s dužnosnikom u mjestu u kojem dužnosnik obavlja dužnost, na kriterije određene stavkom 1. toga članka, može dodati 10 m2.

Člankom 15. Uredbe propisano je da dužnosnik ostvaruje pravo na dodjelu stana za službene potrebe ako on, njegov bračni ili izvanbračni drug, odnosno osoba s kojom živi u istospolnoj zajednici nemaju u vlasništvu ili najmu useljiv stan ili kuću u mjestu obavljanja dužnosti.

Člankom 18. Uredbe propisano je da ako Državni ured (sada Ministarstvo državne imovine) nema na upravljanju odgovarajuće nekretnine, odnosno stanove za službene potrebe sukladno propisanim kriterijima, donijet će odluku o davanju suglasnosti za kupnju, najam ili zakup nekretnine u skladu s potrebama podnositelja zahtjeva.

Povjerenstvo obrazlaže da je iz prikupljenih podataka i informacija utvrđeno da dužnosnik Josip Bilaver koristi stan u vlasništvu trgovačkog društva MST PLUS d.o.o. na temelju ugovora o najmu stana koji je kao najmoprimac sklopilo Ministarstvo mora, prometa i infrastrukture koje ujedno snosi i troškove najma te je prema najmodavcu odgovorno za redovitu uplatu najamnine. Dužnosnik Josip Bilaver kao korisnik stana nije stranka navedenog ugovora. Slijedom navedenoga, a s obzirom da dužnosnik Josip Bilaver nije niti vlasnik stana u kojem živi niti je kao najmoprimac sklopio ugovor o najmu istog stana, dužnosnik nije bio u obvezi navedeni stan navesti u izvješću o imovinskom stanju.

Nadalje, u pogledu obveze navođenja podatka o rođenju djeteta u izvješću o imovinskom stanju, Povjerenstvo ističe da su dužnosnici, sukladno članku 8. stavku 2. ZSSI-a, izvješće o imovinskom stanju povodom promjene obvezni podnijeti istekom godine u kojoj je promjena nastala. S obzirom da je dužnosnik Josip Bilaver podatke o djetetu naveo u imovinskoj karici podnesenoj dana 2. srpnja 2019.g., a dijete je rođeno ranije te iste godine, dužnosnik je pravovremeno ispunio svoju obvezu.

U odnosu na ostvarivanje prava na korištenje stana, Povjerenstvo ističe da je uvjete u skladu s kojima određene kategorije dužnosnika imaju pravo na korištenje stana, bilo da je riječ o stanovima u državnom vlasništvu ili stanovima koje dužnosnici koriste temeljem ugovora o najmu, propisala Uredbom Vlada Republike Hrvatske. U skladu s navedenom Uredbom Ministarstvo državne imovine donijelo je Odluku o davanju suglasnosti za zaključenje ugovora o najmu stana za dužnosnika Josipa Bilavera kao korisnika stana, a sam ugovor o najmu je kao najmoprimac zaključilo Ministarstvo mora, prometa i infrastrukture te se obvezalo plaćati ugovorenu najamninu. S obzirom da je riječ o stanu koji je površinom veći od onoga na koji bi dužnosnik Josip Bilaver sukladno Uredbi imao pravo, ugovorom je određeno da dužnosnik kao korisnik stana snosi dio najamnine u iznosu od 5 kn po m2.

Povjerenstvo obrazlaže da dužnosnik Josip Bilaver kao korisnik stana nije sudjelovao u donošenju odluke o davanju suglasnosti na sklapanje ugovora o najmu stana koju je donijelo Ministarstvo državne imovine, niti je potpisao ugovor o najmu stana u ime Ministarstva mora, prometa i infrastrukture u kojem obnaša dužnost. Povjerenstvo stoga nije steklo saznanja iz kojih bi proizlazilo da je dužnosnik Josip Bilaver koristio javnu dužnost državnog tajnika s ciljem ostvarivanja svojih privatnih interesa.

S obzirom da iz prikupljenih podataka i dokumentacije ne proizlazi da je postupanjem dužnosnika Josipa Bilavera došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Josip Bilaver, osobna dostava
2. Objava na internetskoj stranici Povjerenstva
3. Pismohrana